הוועדה לענייני ביקורת המדינה, כנסת 20, פרוטוקול מספר 239, 2017-05-16 14:45

יולי יואל אדלשטיין: אדוני מבקר המדינה, גברתי מנהלת הוועדה לביקורת המדינה, אנחנו מאחלים גם מזל טוב ליושבת-ראש הוועדה שלנו בוודאי, כל אנשי מבקר המדינה בראשות המנכ"ל, ברוכים הבאים כרגיל, אדוני המבקר, דוח נוסף בידינו, מסרת לי זה עתה.

יולי יואל אדלשטיין: כרגיל, כדרככם בקודש, דוח מקיף, נוגע לתחומים שונים של חיינו.

יולי יואל אדלשטיין: נוגע לפעילות של גופים מאוד חשובים במדינה שלנו: משרדי ממשלה, חברת החשמל, המשטרה.

יולי יואל אדלשטיין: אני סמוך ובטוח שלאחר הדיונים שיתקיימו כאן בכנסת, עם דגש על הוועדה לביקורת המדינה, אנחנו גם נעזור למשרדי הממשלה ולשאר הגופים המבוקרים להפיק לקחים.

יולי יואל אדלשטיין: סך הכול, העבודה הזאת שלכם – דבר שידוע לך עוד לפני כולנו – הוועדה היא לא מטרה בפני עצמה ולא ביקורת לשם ביקורת אלא על מנת להפיק לקחים, על מנת לשפר את הדברים ועל מנת לאפשר לנו חיים יותר טובים במדינה, שחשובה לכולנו.

יולי יואל אדלשטיין: אני לא יכול להיכנס, מטבע הדברים, כי כפי שאמרת, צריך משאית.

יולי יואל אדלשטיין: צריך שעות ודאי להיכנס לכל התחומים המבוקרים, אבל אני כן אציין את תחום הסייבר, שנכנסתם לבדוק אותו לעומק.

יולי יואל אדלשטיין: רצה הגורל, ובמקרה זה כמעט אפשר לומר: רצה השטן, רק בשבוע שעבר היינו תחת מתקפה והעובדה היא שגם הכנסת וגם שאר הגופים הממשלתיים עמדו בזה.

יולי יואל אדלשטיין: מכיוון שבאמת אנחנו יודעים שבתחום הזה כל הזמן ממציאים לנו סכנות חדשות ודרכים חדשות, חשוב מאוד, אדוני המבקר, לעניות דעתי, שאתם בודקים ועוקבים.

יולי יואל אדלשטיין: אנחנו בכנסת ודאי נראה אלו לקחים אפשר להפיק גם מהטיפול בתחום הזה, שלדעתי אנחנו עוד לא מספיק אפילו מודעים לכל מה שהוא מביא אתו לחיי היום-יום שלנו ולחיים שלנו כמדינה.

יולי יואל אדלשטיין: שוב, בשמי ובשם חברי הכנסת, תודה רבה לך ולצוותך המסור על כל העבודה.

יולי יואל אדלשטיין: בבקשה.

<מבקר המדינה יוסף שפירא: אדוני, יושב-ראש הכנסת, חבר הכנסת יולי יואל אדלשטיין, גברתי חנה פריידין, מנהלת הוועדה, חברי, מנכ"ל משרדי, ראשי החטיבות במשרדנו, תודה רבה לך על הדברים החמים שאמרת.

<מבקר המדינה יוסף שפירא: הדוח המוגש היום כולל 39 פרקים, הוא חובק כאלפיים עמודים ומקיף נושאים רבים.

<מבקר המדינה יוסף שפירא: הפרק האקטואלי, כפי שציין יושב-ראש הכנסת, הנו הדוח בנושא "התמודדות משטרת ישראל עם פשיעת סייבר מתוחכמת".

<מבקר המדינה יוסף שפירא: ככל שהמחשוב והעולם הקיברנטי תופסים מקום משמעותי בעולמנו, כך עלינו להיות ערוכים להתמודדות עם מחפשי רעתנו.

<מבקר המדינה יוסף שפירא: בנושא זה יש להעמיק חקר ולהשקיע משאבים על מנת לשפר באופן משמעותי את ההגנה בפני התקפות סייבר, כפי שציין ראש הממשלה לאחר המתקפה שהייתה לפני מספר ימים בעולם.

<מבקר המדינה יוסף שפירא: לאורך חמש שנות כהונתי כמבקר המדינה בדקנו נושאים פרי יוזמת עובדים בתוך משרדנו בהתאם לנהלי העבודה, וכן בדקנו נושאים שהועלו בתלונות מהציבור או בפניות של גופים וארגונים שונים.

<מבקר המדינה יוסף שפירא: הציבור נמצא מול עינינו בבואנו לבדוק את הגופים המבוקרים באשר הם.

<מבקר המדינה יוסף שפירא: לכן, החלטתי לתת לציבור על כל גווניו נגישות רבה יותר אלינו ובכך יהא לו חלק בבחירת הנושאים שנכנסים למאגר שממנו אנו בוחרים להתמקד במשימות הביקורת או בהשלכה, מה שנקרא "חוכמת ההמונים".

<מבקר המדינה יוסף שפירא: כבר היום, דוח ביקורת שכותרתו היא "טיפול המדינה בקשישים סיעודיים" החל בתהליך זה.

<מבקר המדינה יוסף שפירא: אנשינו, המבצעים את עבודת הביקורת על פי הנחייתי, נקטו בגישה של שיתוף הציבור.

<מבקר המדינה יוסף שפירא: דוח זה נמצא בשלב הטיוטה וכולל שיתופו של ציבור הקשישים הסיעודיים ובני משפחתם, מומחים שונים בנושא, קבוצות מיקוד וכן שיתוף באמצעות הפייסבוק וסקרים שבהם השתתפו קשישים ובני משפחותיהם.

<מבקר המדינה יוסף שפירא: אכן, יהא זה דוח שונה במהותו מקודמיו.

<מבקר המדינה יוסף שפירא: דוח נוסף הנמצא היום בשלבי עבודה הוא בנושא "היבטים בשירות חברת דואר ישראל".

<מבקר המדינה יוסף שפירא: במטלה זו הנחיתי את הצוות לפנות אל ציבור לקוחות הדואר ולקבל מהם את התייחסותם לנושא של קבלת השירות מחברת דואר ישראל.

<מבקר המדינה יוסף שפירא: שיתוף הציבור באיסוף ושמיעת עמדותיו בנושאים המבוקרים, אשר ישמשו כתרומה משמעותית למטלות הביקורת בתיקוף הנושאים שיבוקרו ובקבלת נושאים לביצוע מטלות ביקורת, ילך ויגבר שכן "הלקוח" של משרד מבקר המדינה הוא לא רק הגופים המבוקרים וכנסת ישראל אלא גם תושבי מדינת ישראל עצמם.

<מבקר המדינה יוסף שפירא: מעבר לכך, יש לקדם רפורמה בתחום המעקב אחר פעולות הגופים המבוקרים לתיקון הליקויים, שביסודה עומדת התפיסה לפיה כלל הדיווחים של הגופים המבוקרים על פעולותיהם לתיקון הליקויים יהיו חשופים לכלל הציבור במדינת ישראל.

<מבקר המדינה יוסף שפירא: בשלב זה לא צלחה עדיין תכנית זו ואני בתקווה כי בהסכמה משותפת ניתן יהיה ליישם רפורמה זו שהציע משרדי בתחום זה.

יולי יואל אדלשטיין: תודה רבה.

מבקר המדינה יוסף שפירא: מנכ"ל המשרד, בבקשה.

אלי מרזל: אדוני היושב-ראש, אדוני מבקר המדינה, מנהלי החטיבות, מנהלת החטיבה לביקורת חברה ורווחה, אני מבקש לנצל את ההזדמנות, ברשותכם, כדי להודות לעובדי הביקורת ולעובדות הביקורת שעושים מאמצים באמת יומם וליל כדי לבדוק את תקינות המינהל הציבורי, להילחם בשחיתות ולהביא לשיפור באופן שבו הרשות המבצעת עושה את תפקידה.

אלי מרזל: אנחנו נמשיך לעשות את תפקידנו ללא מורא וללא משוא פנים ונמשיך לפתח את היכולות שיאפשרו לנו להתמודד עם נושאים חשובים מאוד שעומדים לפתחנו.

אלי מרזל: אחד מהם, כפי שציין היושב-ראש וכפי שציין המבקר הוא נושא הסייבר.

אלי מרזל: משרד מבקר המדינה בונה יכולות בנושא הזה.

אלי מרזל: רק לאחרונה ערכנו כאן כינוס חירום של מבקרי המדינה החשובים בעולם, כולל מבקר המדינה הפדרלי של ארצות-הברית, בו התקבלו החלטות על האופן שבו משרדי מבקרי המדינה בעולם צריכים להתייחס לנושא.

אלי מרזל: אנחנו עומדים להרחיב את הביקורת בנושא הזה בדוחות הבאים.

אלי מרזל: תודה רבה.

יולי יואל אדלשטיין: תודה רבה לכולכם.